b"\n_START_ARTICLE_\nFino usklajeno Vesolje\n_START_PARAGRAPH_\nFino usklajeno Vesolje je zamisel, da se lahko pogoji, ki omogo\xc4\x8dajo \xc5\xbeivljenje v Vesolju, pojavijo le, \xc4\x8de vrednosti dolo\xc4\x8denih osnovnih fizikalnih konstant le\xc5\xbeijo znotraj zelo ozkega obmo\xc4\x8dja, tako da, \xc4\x8de bi se ena ali ve\xc4\x8d le malo razlikovala, Vesolje verjetno ne bi moglo ustvariti in razviti snovi, astronomskih struktur, raznolikosti elementov ali \xc5\xbeivljenja, ki ga trenutno razumemo._NEWLINE_Obstoj in obseg koncepta fine usklajenosti v Vesolju je v znanstveni srenji predmet spora. Davies je navedel:\xc2\xa0\xc2\xbbMed fiziki in kozmologi ni \xc5\xa1irokega soglasja o tem ali je Vesolje v ve\xc4\x8d pogledih 'fino usklajeno' za \xc5\xbeivljenje.\xc2\xab\xc2\xa0\xc2\xbb...zaklju\xc4\x8dek ni toliko v smislu, da je Vesolje fino usklajeno za \xc5\xbeivljenje, ampak za gradnike in okolja, ki jih \xc5\xbeivljenje zahteva.\xc2\xab Navedel je tudi:\xc2\xa0\xc2\xbbantropi\xc4\x8dno razglabljanje ne more razlikovati med minimalnimi biofilijskimi vesolji, kjer je \xc5\xbeivljenje dovoljeno, vendar mo\xc5\xbeno le v skrajnem primeru, in optimalnimi biofilijskimi vesolji, kjer \xc5\xbeivljenje uspeva, ker se biogeneza pojavlja pogosto...\xc2\xab Stenger pravi, da \xc4\x8detudi\xc2\xa0\xc2\xbb\xc5\xbeivljenje, ki ga poznamo, ne bi obstajalo, \xc4\x8de bi bila katera od fizikalnih konstant vsaj malo razli\xc4\x8dna, ne moremo dokazati ali je kak\xc5\xa1na druga oblika \xc5\xbeivljenja mogo\xc4\x8da pod razli\xc4\x8dno mno\xc5\xbeico konstant. Vsakdo, ki vztraja pri tem, da je na\xc5\xa1a oblika \xc5\xbeivljenja edina verjetna, trdi to brez dokazov in teorije.\xc2\xab Znanstveniki, ki se jim zdi dokaz prepri\xc4\x8dljiv, so predlagali ve\xc4\x8d znanstvenih razlag, na primer antropi\xc4\x8dno na\xc4\x8delo skupaj z mnogovesolji. Na to zamisel so postali pozorni tudi filozofi in teologi, kakor tudi kreacionisti in zagovorniki gibanja razumskega na\xc4\x8drta."